དེ་རྗེས་ཤུད་པུ་སྟག་རྩེ་སོགས་མི་བཞིས་ལག་དཔོན་བྱས་པའི་གྱེན་ལོག་དམག་གིས་འཕྱོངས་ཡུལ་བཟུང་ཞིང་ཡུལ་དེར་གནས་པའི་བཙན་པོ་རིམ་བྱུང་གི་བང་སོ་མང་དུ་བསྔོགས།གཞན་ཡང་བྲན་གཡོག་བདག་པོ་རྣམས་ལ་ལ་བསད་ལ་ལ་ཡུལ་གཞན་ལ་གྱར་ཏེ་སྲིད་དབང་ཆེ་ཆུང་སྣ་ཚོགས་བཙུགས་པས་དབང་བསྒྱུར་གྲལ་རིམ་ནང་ཁུལ་དུ་སྲིད་དབང་འཕྲོག་རེས་བྱེད་པའི་འཐབ་རྩོད་མང་དུ་བྱུང་བ་མ་ཟད།སྡེ་རིས་མི་གཅིག་པའི་རྗེ་བོ་མང་དུ་བྱུང་ནས་བཀས་བཀོད་རྒྱུད་འཛིན་གྱི་ཡུལ་གྲུ་བཅད་བཟུང་གི་རྣམ་པ་རིམ་པར་ཆགས་ཏེ་ཁྲི་ལྡེ་ཡུམ་བརྟན་གྱིས་ལྷ་སའི་ཕྱོགས་བཟུང་ནས་ལྷ་སའི་རྒྱལ་རྒྱུད་བྱུང་ཞིང་མངའ་བདག་འོད་སྲུངས་ཀྱི་སྲས་གཉིས་ཀྱིས་མངའ་རིས་དང་གཙང་གི་ཕྱོགས་སོ་སོར་བཟུང་ནས་མངའ་རིས་རྒྱལ་རྒྱུད་དང་ཡར་ལུང་ཇོ་བོའི་རྒྱལ་རྒྱུད་བྱུང་བ་ཡིན།དེ་ལྟར་དུས་སྐབས་དེའི་དུས་སྟོད་ཙམ་ནས་བྲན་གཡོག་ལམ་ལུགས་རྩ་འཐོར་དུ་གྱུར་ཅིང་འབངས་དཀྱུས་མ་དང་བྲན་གཡོག་ལས་བཅིངས་འགྲོལ་ཐོབ་པའི་ཞིང་པ་རྣམས་ནི་སྤྱི་ཚོགས་ཀྱི་ཐོན་སྐྱེད་བྱེད་མཁན་གཙོ་བོར་གྱུར་བ་དང་།འཕེལ་རྒྱས་ཀྱི་གོ་རིམ་ཁྲོད་དེ་དག་ལའང་གྱེས་འཐོར་དང་འདུ་ཚོགས་ཀྱི་གནས་ཚུལ་སྣ་ཚོགས་ཤིག་བྱུང་སྟེ།མི་ཉུང་ཤས་ཤིག་ཞིང་བྲན་བདག་པོར་གྱུར་ཞིང་མང་ཤས་ཤིག་ནི་དེ་དག་གི་ཞིང་བྲན་དུ་གྱུར།གཞན་ད་དུང་སྟབས་ལེགས་ཀྱི་ལྷག་ལུས་བྱུང་བའི་བྲན་གཡོག་བདག་པོ་སྐོར་ཞིག་གིས་དུས་ཀྱི་བབ་དང་བསྟུན་ནས་རང་ཉིད་ཀྱི་བདག་གཉེར་བྱེད་སྟངས་བསྒྱུར་ནས་ཞིང་བྲན་བདག་པོར་འཕོ་འགྱུར་བྱས་ཤིང་ཁོ་ཚོའི་བྲན་གཡོག་ཕལ་ཆེ་བའང་ཞིང་བྲན་དུ་བསྒྱུར།དེ་ལྟར་བཀས་བཀོད་རྒྱུད་འཛིན་ཞིང་བྲན་སྤྱི་ཚོགས་ཀྱི་འགལ་ཟླར་གྱུར་པའི་གྲལ་རིམ་ཆེན་པོ་གཉིས་རིམ་གྱིས་གྲུབ་ཅིང་།ཞིང་བྲན་ལམ་ལུགས་ཀྱི་དཔལ་འབྱོར་རྐང་ཚུགས་ཤིང་སྲ་བརྟན་དུ་གྱུར་པ་དེས་སྐབས་དེའི་དཔལ་འབྱོར་ལ་དེ་དང་ཆ་མཐུན་པའི་འཕེལ་རྒྱས་བྱུང་དུ་བཅུག་པ་ཞིག་ལགས།དེས་ན་ངལ་རྩོལ་མི་དམངས་ཀྱི་འཐབ་རྩོད་ཀྱི་བསམ་བློ་ལྷོད་པར་བྱ་བ་དང་རང་ཉིད་ཀྱི་དབང་བསྒྱུར་གོ་གནས་སྲ་བརྟན་ཡོང་ཆེད།ཡུལ་གྲུ་སོ་སོའི་དབང་བསྒྱུར་མཁན་རྣམས་ཀྱིས་སྟོབས་ཤུགས་ཆེན་པོ་སྤྱད་ནས་སངས་རྒྱས་ཆོས་ལུགས་དར་སྤེལ་བྱེད་པའི་ཕྱོགས་ལ་འབད་པ་སྟེ།ཁྲི་ལྡེ་ཡུམ་བརྟན་ནས་བརྩིས་པའི་མི་རབས་དྲུག་པ་ཡེ་ཤེས་རྒྱལ་མཚན་གྱིས་སྟོབས་ཤུགས་གང་ཡོད་ཀྱིས་ཆོས་ལ་བཀུར་བསྟི་ཆེན་པོ་བྱས་ཏེ་ཀླུ་མེས་ཚུལ་ཁྲིམས་ཤེས་རབ་སོགས་དབུས་གཙང་ནས་མི་བཅུ་མདོ་ཁམས་སུ་བླ་ཆེན་དགོངས་པ་རབ་གསལ་སར་འདུལ་བའི་སྡོམ་པ་ལེན་དུ་བཏང་བ་དང་།དེ་དག་ཕྱིར་དབུས་གཙང་དུ་སླེབས་དུས་ཡེ་ཤེས་རྒྱལ་མཚན་སྔར་ནས་དགོངས་པ་རྫོགས་ཟིན་ཀྱང་ཁོང་གིས་སྲས་མངའ་བདག་ཁྲི་པས་ཀླུ་མེས་སོགས་ལ་མུ་མཐུད་རྒྱབ་སྐྱོར་བྱས་ཏེ་དབུས་གཙང་དང་མདོ་ཁམས་སུ་དགོན་པ་གསར་བཞེངས་དང་འདུལ་བའི་སྡོམ་རྒྱུན་སྤེལ་ནས་བསྟན་པའི་མེ་རོ་གསོས།དེ་དང་ཕྱོགས་མཚུངས་སུ་འོད་སྲུངས་ཀྱི་གདུང་རྒྱུད་མངའ་རིས་གུ་གེའི་རྒྱལ་པོ་ལྷ་བླ་མ་ཡེ་ཤེས་འོད་དང་བྱང་ཆུབ་འོད་ཁུ་དབོན་སོགས་ཀྱི་བདག་རྐྱེན་བླ་མེད་མཛད་པས་ལྔ་བརྒྱའི་གཙུག་རྒྱན་ཇོ་བོ་ཨ་ཏི་ཤ་སོགས་ཆེད་དུ་གདན་འདྲེན་ཞུས་མིན་ལ་མ་ལྟོས་པར་བོད་དུ་པཎྜི་ཏ་བདུན་ཅུ་ལྷག་ཕེབས་པ་དང་།བོད་ཕྲུག་མང་པོ་ཞིག་ཕྱི་རྒྱལ་དུ་སློབ་གཉེར་དུ་མངགས་པའི་ཁྲོད་ལོ་ཆེན་རིན་ཆེན་བཟང་པོ་དང་ལོ་ཆུང་ལེགས་པའི་ཤེས་རབ་སོགས་བོད་ཀྱི་ལོ་རྒྱུས་ཐོག་སྙན་གྲགས་འབར་བའི་ལོ་ཙཱ་བ་མི་ཉུང་བ་ཞིག་བྱོན་ཞིང་།ལོ་པན་དེ་རྣམས་ཀྱིས་གཞན་གཞུང་བསྒྱུར་ཞིང་འཆད་རྩོད་རྩོམ་པའི་སྒོ་ནས་བོད་ཀྱི་རིག་གནས་འཕེལ་རྒྱས་ལ་མཛད་རྗེས་བླ་མེད་བཞག་པར་མཛད།